**Урочы темæ: «Сылгоймаг йе ‘фсармæй фидауы».**

**Грамматикон темæ: Хъуыдыйады æмхуызон уæнгтæ.**

**Урочы нысантæ**:

1.Сфæлхат кæнын хъуыдыйады æмхуызон уæнгтæ.

2.Æрхæцæн нысæнтты æрæвæрды æгъдæуттыл æрдзурын.

3. Скъоладзауты зонындзинæдтæ фæпарахат кæнын ирон æгъдæутты руаджы.

**Урочы хъомыладон хæс:** Рæзгæ фæлтæрты æргом здахын ирон сылгоймаджы æгъдæутты сусæг мидисмæ, цæмæй рохуаты ма зайой нæ фыдæлты рæсугъд æгъдæуттæ, æмæ сæм сæвзæрын кæнын уарзондзинад.

 **Урочы æрмæг:**

Ахуыргæнæн чиныг, тетрæдтæ,техникон фæрæзтæ, Сылгоймаджы хуызист, уæлæмхасæн æрмæг

Эпиграф

Сылгоймаг æфсармæй фидауы.

 **Урочы цыд.**

Фæйнæгыл –æмбисæндтæ:

Сылгоймаг йе ‘фсармæй фидауы.

Сылгоймагæй æфсæрмы хъæуы.

Æфсинты армæй сой тæдзы.

Бæркадкъух Сатана.

Усæй цæуы хæдзары бæркад æмæ лæджы хорз.

Бæркад сылгоймаджы къухæй цæуы.

Чызджы былтыл — æгънæг хуыд.

Хъазау джихтæ цы чызг кæны, уый чындзагæн нæ бæззы.

Æвзæр чызг йæ фыды къонайыл зайы.

Абадгæ чызг мæстыгæр вæййы.

Чызджы йæ фидис ингæны дæр нæ уадзы.

Нарт чызджы ’фхæрд лæгæн нæ барстой.

Чызг æмæ чындз æфсæрмæй бæззынц.

Чызг мыггагæй æвзарынц.

Ус куы курай, уæд æй йæ мадæй бафæрс.

Чызджы зæрдæ балхæнынæн бирæ нæ хъæуы.

**Ахуыргæнæг**: Нæ урок арæзт у иу дзырды алыварс. Уыцы дзырд у…

**Дзуапп** .«Сылгоймаг»

**Ахуыргæнæджы разныхас:** Тынг бирæ расугьд, зæрдæмæдзæугæ ныхæстæ ис сылгоймаджы тыххæй. Йæ рæсугьддзинад æмæ аивдзинад абарæн ис æрмæстдæр уалдзæгимæ, хуримæ.

Æнæ уалдзаг æмæ æнæ сылгоймаг нæй цард, нæй рæсугьд фидæн нæдæр æрдзæн, нæдæр æрдзы фидауц - адæймæгæн.

 Сылгоймагимæ баст сты нæ царды тæккæ рæсугьддæр æмæ ахсджиагдæр цаутæ. Саби фыццаг кæй фæзæгьы, уыцы ныхас вæййы - мад . Сылгоймаг у бинонты бындур, сылгоймаг хъомыл кæны цот, сылгоймагæй фидауы хæдзар.

 Поэттæ, музыканттæ, нывгæнджытæ фæлтæрæй - фæлтæрмæ стыр кад æмæ намыс кæнынц сылгоймагæн.

**Скъоладзауты хъуыдытæ**.

**Ахуыргæнæг:** Цы нысан кæнынц дзырдтæ «сылгоймаг, мад»? Уæдæ нæ абоны ныхас уыдзæн…

1. Рацыд æрмæг сфæлхатын.
2. Фарстатæн дзуæппытæ раттын. Цы хонæм хъуыдыйады æмхуызон уæнгтæ?

 Уыцы иу фарстæн дзуапп чи дæтты æмæ уыцы иу дзырды чи æмбарын кæны, ахæм хъуыдыйады уæнгтæ хонæм æмхуызон уæнгтæ.

 Цавæр æрхæцæн нысæнттæ æвæрæм хъуыдыйады æмхуызон уæнгтимæ?

Хъуыдыйады æмхуызон уæнгтæ кæрæдзийæ хицæнгонд цæуынц къæдзыгтæй.

**Ныффыссын тетрæдты абоны нымæц**.

**Хæс**:1.Фæйнæгæй рафыссын текст къæлæттæ аиуварсгæнгæйæ.

Цард æ(п,пп)æты фы(ц,цц)аг сылгоймаджы зæрдæйы райгуырд. Сылгоймаджы зæрдæйы уидæгтимæ баст у дунейы æ(п,пп)æт дæр сывæ(л,лл)оны фы(ц,цц)аг цъæхахст хъæбулы фы(ц,цц)аг бахудт авдæны уынгæг æмæ фæлмæн зарæг фæндыры æмбæхст миддуне нæлгоймаджы кадавар цæ(с,сс)ыгтæ хæстоны нæргæ кад æмæ хъарæджы фæйнæрдæм тонгæ хъуырдухæн... Æрмæстдæр сылгоймаджы зæрдæйы уыдис уыдонæн райгуырæн.

2. Дыккаг хъуыдыйады æрхæцæн нысæнттæ æрæвæрын, бамбарын сæ кæнын.

Сылгоймаджы зардæйы уидæгтимæ баст у дунейы æппæт дæр:
сывæллоны фыццаг цъæхахст, хъæбулы фыццаг бахудт, авдæны уынгæг амæ
фæлмæн зарæг, фæндыры æмбæхст миддуне, нæлгоймаджы кадавар
цæссыгтæ, хæстоны нæргæ кад æмæ хъарæджы фæйнæрдæм тонгæ
хъуырдухæн.

 Цæмæн æрæвæрдтам хъуыдыйады дыстъæлф?

Хæс: 1.Фыццаг хъуыдыйад хъуыдыйады уæнгтæм гæсгæ равзарын.

Цард æппæты фыццаг сылгоймаджы зæрдæйы райгуырд.

 **Ссарын тексты антонимтæ**. Зарæг-хъарæг, сылгоймаг-нæлгоймаг, цъæхахст-бахудт, уынгæг-фæлмæн.

**Цавæр дзырдтæ хонæм антонимтæ**? Сæ нысаниуæг ныхмæвæрд кæмæн у, ахæм дзырдтæ хонæм антонимтæ.

Хæс: бахахх кæнын хъуыдыйады æмхуызон уæнгтæ,

Хæс: вазыгджын хъуыдыйадæй саразын хуымæтæг, æмхуызон уæнгтимæ:

**Зæронд лæг хъæууынгты æрцæуы, æмæ йæ фæллад бæх йæ фæстæ лæсы**.

Фарст.Цавæр хъуыдыйад хуыйны вазыгджын?

 - Дыууæ кæнæ фылдæр грамматикой бындуры цы хъуыдыйады вæййы, уый хонæм вазыгджын хъуыдыйад.(лæг æрцæуы, бæх лæсы).

Зæронд лæг хъæууынгты æрцæуы æмæ йæ фæллад бæх йæ фæстæ ласы.

**1.Чиныгимæ куыст**. Сæххæст кæнын фæлтæрæнтæ 166, 167, 168-æм. 170

**2.Карточкæтимæ куыст**. Хæс. Базонут уацмысты авторты (музыка )

«Сидзæргæс» - Барахъты Гино.

«Гигойы куадзæн» - Хетæгкаты Къоста

«Дзабидырдзуаны» - Коцойты Арсен

«Зæлимхан» - Гæдиаты Секъа.

«Æз цагъайраг нæ дæн» - Хетæгкаты Къоста

« Мад æмæ фырт» - Брытъиаты Елбыздыхъо

« Уæрæседзау» - Нигер

 **3.Дзырдуатон куыст.**

Куыд бамбарæн ис дзырд кадавар, цæмæн у нæлгоймагимæ баст, сылгоймаджы кадавар цæссыгтæ зæгъæн ис?

Сæ сæргæндты сылгоймаджы кой кæм ис, ахæм литературон уацмыстæ ранымайын. Чи сæ ныффысста?

«Азау», «Фатимæ», «Мад», «Гыцци»..

**Хатдзæгтæ.**

1).Сылгоймаджы зындзинæдтæ æмæ уавар ницæмæ дарын, уый комкоммæ фыдракæнддзинад.

(Гæдиаты Ц.)

2).Сылгоймаг арфдæр æнкъары рæсугьддзинад æмæ уарзондзинад. Удыхъæдæй тыхджындæр у нæлгоймагæй.

(Беджызаты Чермен)

3) Сылгоймаг авгæй уæлдай нæу. (æмбисонд).

4)Сылгоймаджы амонд - æфсарм æмæ хæрзæгъдау.

5) Хæдзары фарн æмæ бæркад сылгоймаджы номимæ баст сты.

**Бæрæггæнæнтæ.**

**Хæдзармæ куыст:**

1. Рафæлхатын хъуыдыйады æмхуызон уæнгтæ.

2. Ныффыссын мини -сочинени сылгоймаджы тыххæй.

**Синквейн**

- Сылгоймаг

 - Уæздан, фæзминаг

 - Хъусæм, уынæм, фыссæм

 - Сылгоймаг йе фсармæй фидауы.

 - Æгъдау

**Рефлекси.**

 - Урок мæ зæрдæмæ тынг фæцыд …………

 - Цыдæртæ дзы нæ бамбæрстон……

 - Урок æппындæр мæ зæрдæмæ нæ фæцыд…..

 **Зарæг.** «Мадæлтæ хæс»